  Майя Бывальцева Кун Думаысь Удмуртилэн депутатэз Алексей Загребин калыкен пумиськон ортчытӥз. Удмуртарняе, 3-тӥ тулыспалэ, элькунын улӥсьёс парламентарийлы тодосъя, лулчеберетъя но мер удысъя ӵектосъёссэс улонэ пыӵатонын юрттэт курыса вазиськизы, ивортэ «Удмуртия» агентстволэн корреспондентэз. Пумиськон «Единая Россия» партилэн улосвылъя мер приёмнояз ортчиз. Тодмо удмурт актёр но режиссёр Александр Блинов депутатэз «Мултан уж» фильмез кылдытон ӵектосэн тодматӥз. Алексей Загребин толэзь ортчыса пумиськыны ӵектӥз, соку со рос-прос вераны быгатоз, кыӵе луонлыкъёс вань удмурт калыклэн историысьтыз тужгес кӧшкемыт вакытъёслы сӥзем кинолентаез лэсьтон понна. Али Татарстанын улӥсь арлыдо кышномурт Валентина Серафимовна Ижкаре юри лыктэм. Со Удмуртилэн кунлыкезлы 100 ар тырмонлы сӥзем книгаез поттон малпанэз сярысь вераз, отын туж шер пумиськылӥсь  но ӧжыт тодмо ужкагазъёс шараямын луозы. «Валентина Серафимовна — Иосиф Алексеевич Наговицынлэн внучатой племянницаез (Вотской автоном областьлэн ревкомезлэн нырысетӥ тӧроез — ред.). Элькунмылэн кунлыкезлы 100 ар тырмон азьын ми вераськимы, кызьы автономиез огезлэсь кылдытӥсьлэсь нимзэ дауръёслы кельтыны. Нырысь ик, со луоз тодосъя ужъёсты, хрестоматиосты дасян, ми выльысь со нимъёсты тодэ вайыны кулэ, соослэн тыршеменызы Удмуртиямы но кылдӥз», — пусйиз Алексей Загребин. Депутат книгаез дасян но поттон ласянь юрттэт сётыны оскытӥз. Озьы ик со Валентина Серафимовналэн автор коллективен кивалтыны ӵектонэзлы соглаш луэмзэ вераз. Ижкарысь киноклублэн кивалтӥсез Андрей Смирнов пумиськонэ нимысьтыз ӧтемын вылэм. Кун Думаысь депутат тулыс элькунлэн шоркараз венгер киноя фестиваль ортчытыны ӵектӥз. Со дыре ик Москваын Венгер Элькунлэн посольствоез бордын ужась ивортодэтъя, тодосъя но лулчеберетъя центрын Удмуртилэн историезлы сӥзем адӟытон ортчытыны чакламын. Тегъёс: Политика Мерлык Ижкар Удмуртия ЕдинаяРоссия КунДума  